ཡིན་ན་ཡང་ལས་དོན་འདི་གལ་ཆེན་ནང་གི་དོན་ཆེན་ཞིག་ཆགས་ཡོད་པར་བརྟེན།གྲོས་ཚོགས་ཀྱི་འཐུས་མི་ཚོས་གྲོས་ཚོགས་རང་གིས་གནད་དོན་དེའི་ཐད་བསྐྱར་ཞིབ་དགོས་སྐོར་གསུངས་ཏེ།ཨུ་ཚུགས་ཀྱིས་ཚོགས་ཆུང་ཆེད་འཛུགས་དགོས་པའི་གྲོས་ཆོད་དེ་བཞག་ཡོད་པ་རེད།དེར་བརྟེན་ཚོགས་ཆུང་གཉིས་ཀྱིས་དུས་ཡུན་ཐུང་ཐུང་ནང་ཤེས་ཡོན་སྲིད་ཇུས་ལག་བསྟར་བྱེད་ཕྱོགས་ལ་བསྐྱར་ཞིབ་བྱ་རྒྱུ་བྱས་ཡོད་རེད།མ་གཞི་ནས་བསྐྱར་ཞིབ་བྱས་མིན་གྱི་གནད་དོན་ཞིག་མ་རེད།ལག་བསྟར་བྱེད་འདོད་མེད་ན་ཚོགས་ཆུང་དང་བསྐྱར་ཞིབ་ཀྱིས་གང་ཡང་ཕན་ཐོགས་ཀྱི་མ་རེད།གལ་ཏེ་ཚོགས་ཆུང་འདི་གཉིས་ཀྱི་སྙན་ཐོར་ཤེས་ཡོན་སྲིད་ཇུས་ལག་བསྟར་ཡག་པོ་བྱས་མེད་པའི་གྲུབ་དོན་ཐོན་ན།ག་རེ་བྱེད་རྩིས་ཡོད།དེ་ལྟར་དགོས་པའི་ཁྲིམས་དང་སྒྲིག་གཞི་སུ་ལ་སྟོན་རྒྱུ་ཡོད།